BODOLAND रादाब: कामरुप, 17 मे : कामरूप जिल्ला दुलाराय बर’ फरायसा आफादनि बारग’ आफादगिरि आरो बर’ थुनलाइ मुलुगाव थुनलाइ सोरजिनानै गोख्रों बिहोमा होबोनाय लाइमोन लिरगिरि हिमेन बर’आ कर’ना भाइरासजों जिउ गोमाबाय । कामरूप जिल्ला रंगियानि 1 नं केक’हाटी गामिनि थागिबि हिमेन बर’आ माखासे सान सिगांनिफ्राय कभित-19 जों साग्लोबजानानै गुवाहाटी MMH देहा फाहामसालिआव फाहामथाइ लाबाय थादोंमोन । कभित-19 जों साग्लोबजानानै बिथांनि अक्सिजेन लेभेलखौ खम जानायनि खौरां मोन्दोंमोन । नाथाय थांनाय हरनि समाव हिमेन बर’नि हरखाबै जिउ गोमानाय जाथाया जिल्लानि सुबुंफोरजों लोगोसेनो दुलाराय बर’ सुबुंफोरनि गोसोआव गोबां दुखु मोनहोदों । हिमेन बर’आ सासे गोख्रों थुनलाइ सिबियारिमोन बिथांआ जिउनि लोगो मुंनि गांसे बेसेनगोसा बिजाबखौ बर’आव राव सोलायदोंमोन जाय बिजाबा गासै बर’फोरनिनो अनसाइनाय मोन्दों । लोगोसेनो बिथांआ केक’हाटी सिजौ बाथौ थानसालिनि सनाथि मायथाइ फोरबोजों लोब्बा लाखिनानै फोसावनाय बिसम्बि सिब्राइ निबो गाहाय सुजुगिरिमोन । हिमेन बर’ बिथांआ सासे गोख्रों समाज सिबियारि महरै सुबुंफोरनि गोसोआव जायगा लानानै बे बुहुमनिफ्राय कभित-19 जों जिउ खोमानो गोनां जाबाय ।